KIRJALLINEN KYSYMYS P-2613/00

esittäjä(t): Hiltrud Breyer (Verts/ALE) komissiolle

(25. heinäkuuta 2000)

Aihe: Eläinkuljetukset

Komission äskettäisistä vastauksista eläinkuljetuksia koskeviin kysymyksiin käy ilmi, että elintarvike- ja eläinlääkintätoimisto (FVO) on hyvin perillä eläinten hyvinvointiin liittyvistä ongelmista, joita esiintyy edelleen sen vuoksi, että monet jäsenvaltiot eivät ole ottaneet täytäntöönpanovelvoitteitaan vakavissaan. Tilannetta voisi korjata, jos FVO tekisi enemmän tarkastuksia etenkin eläinten hyvinvoinnin valvomiseksi kuljetusten aikana ja direktiivien 91/628/ETY(1) ja 95/29/EY(2) täytäntöönpanotilanteen kartoittamiseksi.

Ottaen huomioon, että tarkastuksia ja niistä vastaavaa henkilökuntaa on viime vuosina ollut valitettavan vähän, pyydän komissiolta vastausta seuraaviin kysymyksiin:

1. Mitä komissio tekee jäsenvaltion toimiessa direktiivien 91/628/ETY ja 95/29/EY vastaisesti?

2. Mihin toimiin komissio on ryhtynyt lisätäkseen eläinkuljetuksia koskevia tarkastuksia?

3. Miten monta tarkastusta tämän vuoden ensimmäisten kuuden kuukauden aikana on tehty (tarkastusten aika ja paikka, tarkastusten suorittaja ja niiden tarkka lukumäärä)?

(1) EYVL L 340, 11.12.1991, s. 17.

(2) EYVL L 148, 30.6.1995, s. 52.

David Byrnen komission puolesta antama vastaus

(28. syyskuuta 2000)

1. Pysyvän eläinlääkintäkomitean työryhmä, jossa on edustajia jokaisesta jäsenvaltiosta, keskittyi viime vuonna kyseistä alaa koskevan yhteisön lainsäädännön asianmukaisesta täytäntöönpanosta aiheutuviin vaikeuksiin. Komissio aikoo jatkaa tämän ja muiden vastaavantyyppisten aloitteiden parissa parantaakseen asiaan liittyvää jäsenvaltioiden välistä yhteistyötä ja parantaakseen eläinten suojelemisesta kuljetuksen aikana ja direktiivien 90/425/ETY ja 91/496/ETY muuttamisesta 19. marraskuuta 1991 annetun neuvoston direktiivin 91/628/ETY (sellaisena kuin se on muutettuna 29. kesäkuuta 1995 annetulla neuvoston direktiivillä 95/29/EY) täytäntöönpanoa. Direktiivin täytäntöönpanon päivittäinen valvonta kuuluu jäsenvaltioille. Komission eläinlääkintätarkastajat tekevät määräajoin tarkastuksia paikan päällä varmistaakseen, että säädösten vaatimuksia toteutetaan asianmukaisesti. Direktiivien noudattamatta jättämisestä kerrotaan jäsenvaltioille kunkin tarkastuskäynnin lopulla ja virallisemmin tarkastuskäyntiä seuraavissa tarkastusraporteissa. Myöskin jos eläinsuojelujärjestöt tai mahdollisesti kansalaiset itse ilmoittavat komissiolle direktiivien noudattamatta jättämisestä, komission normaalikäytäntönä on ottaa yhteyttä kyseisen

jäsenvaltion viranomaisiin. Jos jäsenvaltio ei yritä nopeasti lopettaa väitettyjä rikkomuksia, komissio voi päättää käynnistää jäsenyysvelvoitteiden noudattamatta jättämistä koskevan menettelyn EY:n perustamissopimuksen 226 artiklan (entisen 169 artiklan) nojalla.

2. Komissio lisäsi hiljattain nimenomaisesti eläinten hyvinvointiin liittyviä asioita (eläinkuljetukset mukaan luettuina) käsittelevien tarkastajien määrän neljään. Tarkastajien odotetaan vuonna 2000 tekevän yhteensä kymmenen eläinten hyvinvointiin liittyvää tarkastuskäyntiä verrattuna vuoden 1999 seitsemään tarkastuskäyntiin. Kuluvan vuoden jälkipuoliskolle kaavailluista viidestä tarkastuskäynnistä kolmessa keskitytään yksinomaan eläinkuljetuksiin ja yhdessä eläinten hyvinvointiin teurastushetkellä sekä eläinkuljetuksiin.

Eläinten hyvinvointi on lisäksi osa komission laajempaa tarkastustoimintaa. Esimerkiksi rajatarkastusasemien tarkastuksissa käsitellään mm. henkilöstökysymyksiä ja välineitä, joilla pyritään varmistamaan, että eläinten kunto on tarkastettu ennen vientiä. Näiden käyntien aikana tarkastetaan myös reittisuunnitelmat. Kansanterveyskysymysten lisäksi teurastamojen tarkastuksissa käsitellään myös eläinten hyvinvointia kuljetusten aikana.

3. Vuonna 2000 on toteutettu jo viisi erityisesti eläinten hyvinvointiin keskittynyttä komission tarkastuskäyntiä. Näistä käynneistä yhdessä keskityttiin yksinomaan eläinkuljetuksiin ja yhdessä joihinkin kuljetuksiin liittyviin näkökohtiin. Tarkastuskäynnit tehtiin Yhdistyneeseen kuningaskuntaan (5 päivää helmi/maaliskuussa, 2 tarkastajaa ja kansallinen asiantuntija, aiheena sikojen ja vasikoiden hyvinvointi maatiloilla), Ruotsiin (5 päivää huhtikuussa, 2 tarkastajaa ja kansallinen asiantuntija, aiheena sikojen ja vasikoiden hyvinvointi maatiloilla), Tanskaan (5 päivää toukokuussa, 2 tarkastajaa ja kansallinen asiantuntija, aiheena sikojen ja vasikoiden hyvinvointi maatiloilla), Espanjaan (5 päivää touko/kesäkuussa, 2 tarkastajaa ja kansallinen asiantuntija, aiheena eläinkuljetukset ja pysähdyspaikat) ja Itävaltaan (5 päivää kesäkuussa, 2 tarkastajaa ja kansallinen asiantuntija, aiheena sikojen ja vasikoiden hyvinvointi maatiloilla ja jotkin eläinkuljetuksiin liittyvät näkökohdat). Lisäksi kaksi tarkastajaa piti kaksi erillistä kolmen päivän kokousta nimenomaan eläinkuljetuksista Kreikan ja Italian viranomaisten kanssa helmikuussa 2000.